open-index/open-wikipedia-markdown huggingface dataset:
Arte Nova

**Arte Nova** (o "Art nouveau") es un stilo de arte e arciteta popular entre 1890 a 1905. La stilo es ance nomida *Jugendstil* (stilo de jovenes) en deutx (de la jornal *Jugend*, cual ia promove la stil), e *Stile Liberty* en italian, de la boteca de departes Liberty & Co. en London.

Arte Nova ia es un reata a la arte de la academia de la sentenio de 1800. Lo es multe "natural" – spesial con motifes floral – con formas stilida, fluente e curvida. Lo es ance un filosofia de arte cual dise ce un artiste debe ave arte como un parte de sua vive comun par aplica lo a tota cosas, como arciteta, mobilas, utiles, etc, e no sola depintas e scultas.

La stilo ia es forte influeda par la artiste txesce Alfons Mucha, cuando Mucha ia produi un litografi cual ia apare a 1 janero 1895 en la stradas de Paris como un anunsia per la presenta teatral Gismonda par Victorien Sardou, con la ator famosa Sarah Bernhardt.
Artes bela

La arciteta de "**artes bela**" es un espresa de la stilo neoclasical cual ia es enseniada a la École des Beaux-Arts en Paris tra la sentenio de 1800, e cual ia continua asta 1968. Lo ia ave un influe forte sur la arciteta en la SUA de 1880 a 1920. Lo ia es segueda par la stilo moderna.

Cualias de arciteta de artes bela inclui...
*simetria
*tetos plata
*policromia sutil
*un ierarcia de spasios, de entras e scaleras grande a spasios plu simple e usosa
*fenetras e portes arcida
*detalias clasica, como reles clasica, pilastros, garlandas, cameos, etc
*scultas, depintas mural, mosaicas, con temas cual pertine a la identia de la construida.
Artiodatilo

La **artiodatilos** es un ordina, su la supraordina ungulatos, de la mamales. La nom es elinica per "ditos duable".

* †Familia Dicobunido
* †Familia Eloido
* **Suordina Suino**
** Familia Suido: porco
** Familia Hipopotamido: ipopotamo
** Familia Taiasuido: pecari
* **Suordina Tilopodo**
** Familia Camelido: camel e liama
* **Suordina Ruminantio**
** **Infraordina Tragulino**
*** Familia Tragulido: tragulo
** **Infraordina Pecoro**
*** Familia Moscido: musco
*** Familia Servido: servo
*** Familia Girafido: jirafa e ocapi
*** Familia Antilocaprido: antilocapra
*** Familia Bovido: bove, capra, ovea e antilope
Aruba

**Aruba** es un pais constituinte de la Rena de Nederland en la Mar Caribe sude, locada 1 600 cilometres a ueste de la Antiles Minor e 29 cilometres a norde de la costa de Venezuela. Lo mesura 32 cilometres longa de norde-ueste a sude-este e 10 cilometres  traversante sua punto plu larga. Junta a Bonaire e Curasau, Aruba formi la grupo nomida como isolas ABC. La capital es Oranjestad.

La area es sirca 193 cilometres cuadrida e sua cuantia de abitores, en la anio 2007, ia es sirca 100 018 persones.

La linguas major es papiamentu 66.3%, espaniol 12.6%, engles 7.7%, nederlandes (ofisial) 5.8%, e otras 2.2% (2000).

## Jeografia
Aruba es jeneral un isola plana e sin rios. Lo es locada en la parte sude de la Mar Caribe. La plaias ueste e sude ave bancos de arena blanca. Los es jeneral protejeda par corentes maral. Lo es un de las razona par cual es un atrae per turistes.

Junta a Bonaire e Curasau, Aruba forma un grupo conoseda como la isolas ABC. Tota junta, Aruba e otra isolas nederlandes en la Caribe es frecuente nomida la Caribe nederlandes.

Aruba no ave divides manejal. Per la conta de abitores, lo es divideda en oto rejiones.

## Istoria
En agosto 1947, Aruba ia presenta sua *Staatsreglement* (constitui), per un *status aparte* per Aruba como un stato autonom en la Rena de Nederland. En 1954, la Constitui de la Rena de Nederland ia es instituida, furninte un strutur per relatas entre Aruba e la resta de la Rena.

En 1972, en un confere en Suriname, Betico Croes, un politiciste de Aruba, ia proposa un Comunia Nederlandes de cuatro statos: Aruba, Nederland, Suriname e la Antiles Nederlandes, cada un avente sua nasionalia propre. C. Yarzagaray, un membro de parlamento representante la AVP, ia proposa un afin la popla de Aruba ta pote eleje si los ta vole nondepende o *status aparte* como un stato autonom su la Corona.

Cores ia labora en Aruba per informa e prepara la popla per la nondepende. En 1976, el ia nomi un comite per eleje la bandera nasional e la imno, introduinte los como simboles de la autonomia e nondepende de Aruba. El ia eleje 1981 como la data ojeto per nondepende. En marto 1977, la referendo un per autodetermina ia es fada con la suporta de la Nasiones Unida, 82% de la partisipores ia vota per nondepende.
Aselera

En fisica, **aselera** es la cambia de la rapidia de un ojeto movente, en relata con tempo.

Aselera es un vetor: lo conteni no sola un grandia ma ance un dirije. Un ojeto pote aselera par cambia o sua rapidia o sua dirije.

Mesuras de aselera es espresada con la forma "rapidia/tempo", per esemplo "m/s2".

Seguente la lege du de move de Newton, aselera es sempre la resulta de un forte cual ata a la ojeto. La aselera par la forte de gravita a un ojeto cual cade a la surfas de la tera es sirca 9,81 m/s2.
Asembla Popular Suprema

**La Asembla Popular Suprema** (최고인민회의, 最高人民會議, *choigo inmin houe-i*) (APS) es la legeria con un salon de la Republica Democrata Popular de Corea (RDPC). Lo es composada de 687 membros: un delegada de cada de la 687 distritos elejal en la RDPC. Como instituida par la Constitui Sosialiste de la Republica, la APS es gidada su la Partito de Laborores Corean (PLC), ma 85 sejas es tenida par membros de estra la PLC: 51 de la Partito Democrata Socialiste de Corea, 21 de la Partito de la Jovenes Chondokyo, e 13 membros nondependente. Tota partitos formi la organiza Fronte Democrata per Reuni de la Patria (FDRP). An si la APS es la autoria leginte la plu alta, lo delega usual la potia a la Presidio.

Como scriveda en la Constitui de la RDPC, tota sitadanes con 17 anios o plu pote vota en la eleje, o aspira la ofisia de un delegada. Tota aspirores debe es recomendada par la FDRP ante la eleje. En realia, la FDRP recomenda un sola aspiror a cada distrito elejal, e sua nom va es primida sur la paper de vota. A la dia de vota, la votores pote o pone la paper de vota sin marca en la caxa (aproba la aspiror) o vade a un ciosco e rasca la nom de la aspiror (desaproba la aspiror) ante pone la paper de vota en la caxa elejal. En pratica, esta prosede permete ce la polisia reconose ci ia vota contra la recomenda ofisial.

**La Asembla** reuni usual a un o du veses en cada anio en Pyongyang per aproba alga proposas de leges nova e proposas finansial. La Asembla eleje ance la membros de la Comision Nasional de Defende, e la membros de la Presidio. La Constitui pote es cambiada par du tris de la membros de la APS. La membros servi tra sinco anios. La APS es moderada par la Presidente de la Asembla (Choe Thae Bok, 최태복, 崔泰福, per la Asembla 2009-2014).

**La Presidio** es la comite permanente de la APS, cual eserse potia cuando la Asembla no consenta (en la resta de la anio). La Presidio supravide la organizas statal, eleje la judis, validi la tratas internasional, e emete pardonas e amnestias. La presidente de la Presidio (Choe Ryong-hae, 2019-) es la xef de la stato.

La eleje la plu resente ia aveni a soldi la 9 marto 2014. La novas ia dise ce Kim Jong Un, la Presidente de la Comision Nasional de Defende, ia es elejeda como la delegada de la Distrito Elejal 111-Paektusan en la provinse de Ryanggang. Par contrasta, la Ajenteria Sentral Corean de Novas ia reporta ce Kim Jong Un ia vade a un stasion elejal a la Universia Kim Il Sung de Politica en Pyongyang, cual es en la Distrito Elejal 105, e ia vota per Comandor Kim Kwang Hyok.
Asia

**Asia** es la continente entre la Mar Mediteraneo, la Mar Negra e la Montes Ural a la ueste, la Mar Pasifica a la este, la Mar Artica a la norde, e la Mar Indian a la sude. Asia e Europa es frecuente regardada como un sola continente, Eurasia, e lo comparti la tera continental de Afroeurasia con Europa e Africa. 3720 milion persones abita en Asia, la cuantia de abitores la plu grande en la mundo. La area de Asia es sirca 43,4m km², sirca 30% de la tera e 8.7% de la surfas intera de la Tera. La continente, cual ia es longa la casa de la majoria de la popla umana, ia es la loca de multe de la sivilias prima. Asia es notable per no sola sua grandia e cuantia grande de abitores, ma ance per sua abitadas densa e grande, e per sua rejions vasta con poca abitores en la continente con 4.4 bilion abitores.

Esta continente conteni multe grupos de cultures e linguas, incluinte farsi, arabi, turces, xines, hindi, corean, japanes, viet, e indonesian. Xina e India ia alterna como la economias la plu grande en la mundo entre 1 e 1800 ec. Xina ia es un potia economial major e ia atrae multe persones a la este. Per multe persones, la ricia lejendal de la cultur antica de India ia personi Asia; lo ia atrae comersia, esplora e colonialisme european. La discovre asidental de America par Cristoforo Colombo en cuando el ia xerca per India mostra esta fasina profonda. La Via de Seda ia deveni la via de comersia este-ueste xef en la interna de Asia en cuanto la Streta Malaka ia es la via maral xef.

Car Asia es multe grande, on pote ance considera suareas: Asia norde (Sibir), Asia este, Asia sude-este, Asia sude, Asia sude-ueste, e Asia sentral.
Asia este

**Asia este** es la parte este de la continente de Asia, cual pote es descriveda en termas o jeografial o cultural. En termas jeografial e jeopolitical, lo conteni Xina (Jonguo), Mongol, Corea Norde (Txoson), Corea Sude (Tehan), Japan (Nion), Taiuan, Hongkong e Macau; lo ave un area de sirca 12 000 000 km2, cual es aprosima 28% de la continente de Asia.

On ave plu ca 1.5 bilion asianes este. Sirca 38% de la cuantia de abitores de Asia e 22% (plu ca un sinci) de tota de la persones en la mundo abita en Asia este. An si la areas costal e rival de la rejion es alga de la locas con la plu cuantia de abitores en la mundo, la cuantia de abitores de Mongol e Xina ueste (ambos de cual es ensircada par tera) es nondensa; Mongol ave la densia de popla la min de cualce stato autonom. La densia jeneral de popla de Asia este es 133 abitores per cilometre cuadrida, sirca la promedia de la mundo (45/km2) multiplida par tre.

Istorial, sosias en Asia este ia es un parte de la sfera de cultur xines, e vocabulo e sistemes de scrive asian este es comun derivada de xines clasica e la sistem de scrive xines. Relijios major inclui budisme (per la plu parte mahaiana), confuzisme o neo-confuzisme, dauisme e relijio de folclor xines en Xina e Taiuan, xinto en Nion, e xamanisme corean en Corea. Xamanisme es ance pratica par mongoles e otra poplas nativa de la norde de Asia este. La calendario xines es la radis de cual multe otra calendarios asian este es derivada.

## Istoria
La dinastias xines ia domina esta rejion en modos cultural e militar per un periodo de tempo longa. Intercambia cultural e relijal entre la xines e otra dinastias e renas rejional ia aveni.

En cuando lias con la munda ueste ia forti, la potia de Xina ia comensa diminui. Sirca la tempo mesma, Nion ia solidi se como un stato nasional. En la Gera Mundal Du, tota de Corea, Taiuan, multe de Xina este, Hongkong e Vietnam ia deveni controlada par Nion. Pos la defeta de Nion en la gera, la penisola corean ia deveni autonom, ma a pos lo ia divide se a en du statos oposante; en cuando Taiuan ia deveni la teritorio xef de la stato par fato de la Republica de Xina pos la perde de Xina continental a la Republica de la Popla de Xina en la Gera Interna de Xina.
Asia sude-ueste

**Asia sude-ueste** (جنوب غرب أسيا en arabi, דרום-מערב אסיה en ivri, *Southwest Asia* en engles) es la rejion de Asia entre la costa este de la Mar Mediteraneo e la frontera entre Iran e Afganistan, Pacistan e Turcmenistan. Misre (Egipte) es frecuente ance incluida per razonas istorial.

Esta rejion inclui multe grupos cultural e etnical, incluinte la cultures irani, arabi, turces, curdi e israeli. La sinco grupos xef de linguas es farsi (o persian), arabi, turces, curdi e ivri.

La istoria de Asia sude-ueste ia dati a la eda antica; la importa jeopolitical de la rejion ia es reconoseda tra milenios. Alga relijios major ave sua orijinas en Asia sude-ueste, incluinte iudisme, cristianisme e islam; la relijio de baha'i, mandeisme, durzi unitarian e multe otra relijios ia es comensada en la rejion.

Asia sude-ueste ave un clima calda e seca. Alga rios major furni iriga per cultiva en areas limitada, per esemplo la estuario de la Nilo en Misre, la basines idrografial de la Tigris e la Eufrates en Mesopotamia, e la plu de cual es conoseda como la Cresente Fertil.

La plu de la paises cual borda la Golfo Persian ave reservas enorme de petrolio, con la monarcas de la penisola de Arabia benefica economial spesial de esportas de petrolio.

La area conteni...

*Turcia
*Azerbaidjan
*Suria
*Lubnan
*Israel
*Filastin
*Urdun
*Arabia Saudi
*Iaman
*Uman
*Catar
*Barain
*Amirias Arabi Unida (AAU)
*Cuait
*Irac
*Iran

Tre paises vide se como plu asosiada con Europa ca Asia sude-ueste, per razonas de tradisiones relijiosa e otra fatores, an si los pote es ance videda como en Asia sude-ueste:
*Haiastan (Armenia)
*Sacartvelo (Jorjia)
*Cipros

La asosia political de Egipte (Misre) con la paises muslim de Asia sude-ueste causa ce alga persones vide lo como un parte. Jeografia, serta, Egipte es en Africa, no Asia.

## Istoria
Asia sude-ueste es locada a la junta de Eurasia e Africa e de la Mar Mediteraneo e la Mar Indian. Lo es la loca de nase e sentro spirital de relijios como cristianisme, islam, iudisme, maniceisme, iazidi, durzi, iarsanisme e mandeisme, e en Iran, de mitraisme, zoroastrisme, maniceisme e la relijio de baha'i. Tra la istoria de Asia sude-ueste, lo ia es un sentro major de consernas mundal; lo ia es un area delicata en modos stratejial, economial, political, cultural e relijial.

La sivilias prima de la mundo, Mesopotamia (Sumer, Akkad, Asiria e Babilonia) e Egipte antica, ia orijina en la Cresente Fertil e la Vale Nilo rejiones de Asia sude-ueste antica. Los es segueda par la sivilias hitita, elinica e uratian de Anatolia; Elam en Persia; sivilias de la Levante (per esemplo Ebla, Ugarit, Canan, Aram, Fenisia, Israel, Yehuda); sivilias persian e mede en Iran; Africa norde (Cartago/Fenisia); e la penisola de Arabia (Magan, Saba e Iram).
Astrolojia

**Astrolojia** es un siensa falsa cual usa la moves de la planetas tra la zodiaco per predise avenis importante en la vive de un person.  Un person ci leje esta predises es nomida un astrolojiste. Siensistes moderna no crede ce astrolojia es vera, ma multe persones leje sua oroscopos (predises jeneral per un grupo de persones naseda entre un de la periodes de la zodiaco) en la jornales dial. 

## La zonas de la [[Zodiaco]]
* la Ovea — comensa a la ecuinote de primavera, a sirca un semana ante april
* la Bove — comensa a sirca un semana ante maio
* la Jemelos — comensa a sirca un semana ante junio   
* la Crabe — comensa a la solstisio de estate, a sirca un semana ante julio
* la Leon — comensa a sirca un semana ante agosto
* la Virjin — comensa a sirca un semana ante setembre  
* la Balansa — comensa a la ecuinote de autono, a sirca un semana ante otobre
* la Scorpion — comensa a sirca un semana ante novembre
* la Arcor — comensa a sirca un semana ante desembre
* la Capra — comensa a la solstisio de inverno, a sirca un semana ante janero
* la Acuor — comensa a sirca un semana ante febrero
* la Pexes — comensa a sirca un semana ante marto
Astronomia

:*Esta es la article sur astronomia. La [[:Category:Astronomia|categoria Astronomia]] conteni plu articles sur astronomia.*

**Astronomia** (elinica αστρονομία = άστρον + νόμος, astronomia = astron + nomos, leteral, "lege de la stelas") es la siensa de fenomenos sielal, de cual sua orijina es estra la atmosfera de la Tera.

Astronomia es un de la poca siensas do la amatos pote ancora ave un rol importante, spesial en la descovre e oserva de fenomenos tempal. La astronomistes amato ia contribui a multe descovres astronomial importante, como la trova de cometas nova.

## Istoria
En tempos temprana, la astronomia ia es sola composada de la oserva e la preside de la moves de ojetos vidable a la oios. En alga locas, cultures temprana ia asembla fabricadas masosa cual ta pote ave usa astronomial. En ajunta a sua usas ritual, un elementos importante en conose cuando planta cultivas, como ance comprende la longia de la anio.

## Temas relatada
La calendario no pertine direta a astronomia moderna. Ma lo es relatada, car la calendarios es xef construida seguente la moves, evidente o real, de la Sol (la dias) e la Luna (la menses).

Astrolojia es un siensa falsa cual opina ce la move de la corpos sielal influe nosa vives sur la Tera.

## Vide ance
*Stela
*Galasia
*Universo
*Buma grande — la comensa de la universo
*Planetas estrasolal
*Biolojia estrateral
Asturias

**Asturias** (asturian: *Asturies* e espaniol: *Asturias*) es un comunia autonom de Espania norde.

La linguas parlada en Asturias es espaniol e asturian.

La sites es la plu importante es la capital, Oviedo (Uviéu o Uvieo), la porto e site plu grande Gijón (Xixón) e la site industrial de Avilés. Otra munisipas inclui Cangas de Onís (Cangues d'Onís), Cangas del Narcea, Gozón, Grado (Grau or Grao), Langreo (Llangréu), Llanera, Laviana (Llaviana), Lena (Ḷḷena), Llanes, Mieres, Siero, Valdés, Vegadeo (A Veiga) e Villaviciosa.

## Istoria
Con la concista de Asturias par la romanes su Augusto (29-19 aec) la rejion ia entra en la rejistras istorial. La astures ia es vinseda par la romanes ma ia no es plen concistada. A pos alga sentenios sin presentia stranjer, los ia ave un revive corta en la invades germanica de la sentenio 4 tarda, resistente la atacas visigoto e sueba tra la sentenio 5 e fininte con la invade muslim de Espania. An tal, como ia aveni con la romanes e visigotos, la muslimes ia no encontra la teritorio montaniosa fasil concistable, e la teras longo la costa norde de Espania ia no deveni parte de la Espania muslim. En loca de esta, con la comensa de la concista muslim en la sentenio 8, esta rejion deveni un refuja per la nobiles cristian, e en 722, un rena nondependente ia es instituida, la *Regnum Asturorum* cual ia ta deveni la cuna de la Reconcista comensante.
Ataca de la Bastilia

La **Ataca de la Bastilia** ia aveni en Paris a 14 julio 1789. La fortres medieval en Paris conoseda como la Bastilia ia representa la autoria real en la sentro de Paris. Sua cade ia es la comensa de la Revolui Franses. En Frans, 14 julio es un festa nasional, conoseda como *Fête de la Fédération* (Festa de la Federa)

## Fondo
Entre la rena de Luis 15 de Frans, Frans ia fasa un crise major de sua economia, partal causada par la custa de interveni en la Revolui American, e malida par un sistem regresante de imposta. A 5 maio 1789, la Statos Jeneral ia convenida per trata esta caso, ma ia es restrinjeda par la protocoles antica e la conservalisme de la Stato Du, composada de la nobiles cual ia es sola 2% de la popla. A 17 junio, la Stato Tre, composada de representores de la popla comun, ia formi se como la Asembla Nasional, un corpo du cual sua intende ia es la crea de un constitui franses. La re ia oposa orijinal esta developa, ma ia es forsada per aseta la autoria de la asembla, cual ia renomi se la Asembla Constituinte Nasional a 9 Julio.
Ateisme

La **ateisme** es la manca de crede de un dio o dios. On trova lo en Elas e India antica, incluinte la filosofistes Democrito e Epicuro (la atomisme) e Adjita Cesacambalin (la scola de Txarvaca).  

La ateisme ia esperia un renase en la sentenios 18 e 19 con la crese de siensa, e un crese plu grande en la sentenio 20 con la revoluis comuniste. 

Si nos ta regarda la ateisme como un relijio, lo ta es la relijio numero tre o cuatro par cuantia de popla, entre islam e induisme, o entre induisme e budisme. (La cristianisme es la plu grande.)  La cuantia esata de ateistes no es fasil descovrable, car ateistes no parteni normal a organizas como eglesas. Lojical, ateisme no es un relijio.

La razona la plu vea per no crede a Dio es esta de Epicuro, fundida en la defini de Dio como intera bon e intera potiosa:
* Esce Dio vole preveni la mal, ma no pote? Donce el no es intera potiosa.
* Esce el pote, ma no vole? Donce el es malvolente.
* Esce el pote e vole? Donce de do veni la malia?
* Esce el no pote e no vole? Donce perce nos nomi el Dio?
Atina

**Atina** (Αθήνα en elinica) es la capital de Elas. La nom veni de la diva *Pallas Athena* (*Παλλὰς Ἀθηνᾶ*), ci coresponde a la diva roman Minerva.

Atina clasica ia es un site-stato potiosa ci ia emerji junta a la developa de la porto de Pireo, cual ia es un site diferente ante sua corpora a Atina en la sentenio 5 aec. Un sentro per la artes, aprende e filosofia, casa de la Academia de Plato e la Liseo de Aristotele, lo es refereda como la cuna de la sivilia ueste e la loca de nase de democratia, xef par sua efeto political e cultural en la continente european, e xef en la romanes. Oji, Atina es un urbe de la mundo e sentro de la vive economial, industrial, finansial, maral, political e cultural de Elas. En 2012, Atina ia es la site 39 plu rica en la mundo par potia de compra e la 67 plu cara seguente un studia de UBS.

Atina es un de la sentro economial plu grandes en Europa sude-este. Lo ave un grande setor finansial, e sua porto Pireo es la plu grande porto de pasajores en Europa e la plu grande en la mundo. La munisipa de Atina ave un cuantia de abitores 664 046 (2011) con sua fronteras manejal, e un area de 38,96 cilometres cuadrida. La area urban de Atina estende ultra sua limitas munisipal, con un cuantia de abitores de 3 090 508 (2011) sur un area de 412 cilometres cuadrida.

## Istoria
Atina ia es un site potiosa en la Anticia. Lo ia es conoseda par la avansas en siensa cual aveni ala.  Lo ance ia ave sua propre constituida. Atina ia ance crea la democratia un conoseda en la mundo.

La site ia comensa a declina en 529, cuando la imperor Justiniano 1 ia clui sua scolas filosofial. La Partenon ia deveni un eglesa cristian. Esta ia salva lo de destrui a pos de templos noncristian, en tempos de teocratia.

La osmanianes ia controla Atina en 1458 e la Partenon ia deveni un mascita. Lo ia es danada en 1687 cuando polvo negra ia esplode en lo.

## Museos
La museos la plu importante de Atina es:
* Museo Arceolojial Nasional
* Museo Benaki
* Museo Cristian e Bizantian
* Museo Numismatial
* Museo de la Acropoli
* Museo Arceolojial Keremeikos
* Museo Iudi de Elas

## Lia esterna
* Paje ueb ofisial
Atom

Un **atom** es un unia composante de materia comun, e la composante la plu peti cual ave la cualias de un elemento cimical. Cada solida, licuida, gas e plasma es composada de atomes neutral o ionida. Atomes es pico; un grandia tipal es sirca 100 picometres (un des-mil-milioni de un metre).

Atomes es sufisinte peti ce atentas de predise sua condui par usa fisica clasica – como si los ta es bales de biliardo, per esemplo – dona predises notable noncoreta par causa de efetos cuantal. Tra la developa de fisica, modeles atomal ia adota prinsipes cuantal per esplica e predise plu bon la condui.

Cada atom es composada de un nucleo e un o plu eletrones liada a la nucleo. La nucleo es composada de un o plu protones e tipal un cuantia simil de neutrones. Protones e neutrones es nomida nucleones. Plu ca 99,94% de la masa de un atom es en la nucleo. La protones ave un carga eletrical positiva, la eletrones ave un carga eletrical negativa, e la neutrones ave no carga eletrical. Si la cuantias de protones e eletrones es egal, acel atom es eletrical neutral. Si un atom ave plu o min eletrones ca protones, alora lo ave un carga negativa (si plu) o positiva (si min), e on nomi lo un ion.

La eletrones de un atom es atraeda a la protones en un nucleo atomal par esta forte eletromagnetal. La protones e neutrones en la nucleo es atraeda a lunlotra par un otra forte, la forte nucleal, cual es usual plu forte ca la forte eletromagnetal cual repulsa la protones positiva cargada de lunlotra. En alga situas, la forte eletromagnetal repulsante deveni plu forte ca la forte nucleal, e nucleones pote es ejetada de la nucleo, tal ce un elemento diferente resta: la dejenera nucleal causa un muta nucleal.

La cuantia de protones en la nucleo defini la elemento a cual la atom parteni: per esemplo, tota atomes de cupre conteni 29 protones. La cuantia de neutrones defini la isotopo de la elemento. La cuantia de eletrones influe la cualias magnetal de un atom. Atomes pote lia a un o plu otra atomes par lias cimical per formi composada cimical como moleculas. La capasia de atomes per asosia e desasosia es la causa de  la plu de la cambias fisical oservada en natur, e es lo cual on studia en la siensa cimica.
Augusto

**Augusto** (Gaio Julio Cesar Augusto, 23 setembre 63 aec – 19 agosto 14 ec) ia es la prima de la imperores roman e un de la plu importantes. El ia gida Roma en sua cambia de un republica a un impero grande.

Octavian, par sua nom orijinal, ia es la fio adotada de la tirano de la Republica Roman, Julio Cesar. Octavian ia ateni sua potia en la triumvirato du, cual ia es composada de tre renores: Marco Antonio, Lepido, e Octavian. Tota tre ia es fidosa a Julio Cesar, ci ia es asasinada en 44 aec. Pos sua mori, un gera interna ia comensa entre la seguores de Cesar e la conspirores, gidada par du de la asasinores, Bruto e Cassio.

Prima, Octavian ia es la minor de la tre renores. Lepido ia es plu esperta en governa, e Marco Antonio ia es un xef militar respetada. La tre ia vinse la armada de Bruto e Cassio a la Batalia de Filippi en 42 aec. Alora, los ia divide la rena de la republica en tre partes: Antonia ia rena la este, Lepido ia rena Espania e partes de Africa norde, e Octavian ia rena Italia.

Antonio ia segue la via de Cesar par vade a Egipte e deveni la amor de Cleopatra. Los ia ave tre enfantes. Sua asentia de Roma ia permete ce Octavian developa plu suporta.

La triumvirato ia rompe en 33 aec, e la nonacorda ia deveni un gera interna en 31 aec. Antonio ia es vinseda par Octavian a la batalia marinal de Actio e alora a Alexandria. Antonio e Cleopatra ia suiside en 30 aec.

Pos gania esta luta sanguosa de potia, Octavian ia deveni imperor par votas de la Senato Roman en 31 aec. El ia dona a se la nom Augusto, cual sinifia "grandiosa". El ia rena asta 14 ec cuando Tiberio, sua fio par lege, ia deveni Imperor.

En sua rena, alga de los ci ia oposa sua governa ia es matada, spesial la senatores ci ia vole reteni la republica. El ia promete ce el va cambia Roma a un republica denova, ma en loca el ia declara ce el es la prete alta (Pontifex Maximus). Multe templos en la provinses ia erije scultas de el como un de sua dios. La nom de la mense "agosto" deriva de el. Sua ateni major ia es la crea de la Impero Roman, un strutur political cual ia dura tra cuasi sinco plu sentenios.

Istoristes refere comun a la obras de la istoriste Tacito. El ia ave un punto de vista contra Augusto, en cuando otra autores roman, como Velleio, Vergilio e Ovidio, ia tende adula el. La obra la plu conoseda de propaganda per Augusto ia es la Eneide par Vergilio.
Aung San Suu Kyi

**Aung San Suu Kyi** (1945- ) es la gidor fema de promove nonviolente per diretos umana e democratia en Miama, e un ganior de la premio Nobel de pas. El ia nase en Yangon (Rangoon). Sua madre ia es un diplomata famosa e sua padre, U Aung San, es conoseda como la fundor de Miama moderna.

Sua scrivedas es colieda en *Libria de teme* e otra libros (1991). En 1988 Daw Aung San Suu Kyi e otras ia fundi la Lia Nasional de Democratia (NLD). Sua stratejia nonviolente a fas de menasa par la militares ia vinse la atentas de la militares per proibi elejes libre.

En 1989, on ia prisoni el en sua casa. El ia es ancora capas de gida la NLD a un vinse major en la eleje de 1990. Ma la governa ia refusa permete la asembla de parlamento. La aresta de Suu Kyi ia fini en 1995, atraente atende nasional e internasional. El ia gania la premio Nobel per pas en 1991. El ia continua de parla franca e con vose alta contra la governa de Miama.

## Lias esterna
* Wikimedia Commons – fotos de stradas e canales
Australia

**Australia** es un pais en la sude de la Tera, e la min grande de la continentes. 

La site capital de la pais Australia es Canberra. La site la plu grande es Sydney. La plu de persones parla engles.

La continente inclui la paises e multe isolas isolas en la mares Antartica, Indian, e Pasifica. 

Australia es divideda en ses statos e du teritorios:
* Australian Capital Territory (teritorio)
* New South Wales 
* Northern Territory (teritorio) 
* Queensland
* South Australia 
* Tasmania
* Victoria
* Western Australia

## Istoria
La nativas australian ia ariva a Australia 50 000 anios aa o an ante. Asta la ariva de la colonistes brites en 1788, la nativas ia vive de xasa e colie. Los ia vive en tota la climas e ia maneja la tera de formas diferente. Un esemplo de maneja nativa de tera ia es la plano de Cumberland do Sydney es aora. Cada varia anios la nativas ta arde la erba e arbores peti. Esta ia sinifia ce multe erba ia crese ma no multe arbores grande (la cangarus cual vive en planos con erba, ma no en bosces ia es la fonte de comeda de la nativas).

## Governa
En junio 2013, Kevin Rudd ia vinse Julia Gillard en un eleje interna de la Partito de Labor e ia deveni la ministro xef en sua loca.

La ministro xef aora es Malcolm Turnbull.

## Vide ance
*Zeland Nova
*Papua e Gine Nova
*Isolas de la Pasifica
Averbo

On pote defini un **averbo** en du maneras:
# Par la defini streta, un averbo es un parola cual es un membro de un clase de parolas cual altera verbos per categorias como...
#*tempo,
#*modo,
#*loca, o
#*dirije
# Par la defini plu jeneral, un averbo es un parola cual es un membro de un clase de parolas cual altera cualce clase de parolas estra nomes, como...
#*verbos,
#*ajetivos,
#*averbos,
#*formulas,
#*proposas, o
#*frases.
*Par esta defini, la tipo posible de altera depende de la clase de la parola cual es alterada.

La clase jeneral de averbo es un misca de spesies de parolas multe diferente, e la defini de la categoria de averbo difere per cada lingua.

Averbos vera pote es alterada par parolas de grado, como...
*poca
*multe
*tan
*cuasi

Ma alga parolas a cual on dona comun la nom "averbos" no es en la mesma categoria como averbos vera, car los no ave la mesma distribui sintatical como averbos vera, e no pote es alterada par parolas de grado. La parolas de nega e alga parolas mesma de grado es comun poneda en sua categorias propre. Esemplos de "non-averbos" inclui...
*tan
*cuasi
*no
*asi
*ala
*aora
*alora
*ier

On ave alga tipos de averbo:
*averbo conjuntante
*averbo frasal
Arabia Saudi

**Arabia Saudi** es un pais en Asia.

La area es sirca 2 149 690 cilometres cuadrida.

La cuantia de abitores, en la anio 2017, ia es sirca 32 938  213  persones.

La site capital es Riad.

La lingua major es arabi.

## Istoria
Arabia sude-ueste ia ave tre renas temprana. La prima, la minean, ia esiste probable de sirca 1200 a 650 aec. La rena du, la sabean, ia esiste de sirca 930 a 115 aec. La rena himiaritan ia dura de 115 aec a 525 ec.

La emerji de islam ia es la aveni la plu importante en la istoria de Arabia. Muhammad ia es naseda en Meca sirca 570 e ia mori en Medina en 632. Cuando la armada arabi ia concista la areas vasta en la desenios seguente, islam ia sperde tra Africa norde e la penisola espaniol. La sentra de islam ia move de Meca a Bagdad en 751, e la importa de Arabia ia redui. En 1269, Meca e la area de al-Hijaz ia veni su la controla de Misre.

Cuando la armada turces ia concista Misre en 1517, los ia pone un potia grande en Arabia. Un partito relijiosa nomida la uahabis ia emerji en Arabia sirca 1750. Los ia stimula la spirito nasional e la disputa contra la turceses. La defeta de Turcia par la Aliadas en Gera Mundal Prima ia resulta en sua esclui de Arabia.

Ses anios de gera interna ia eruta entre la uahabis, gidada par Abdulaziz ibn Saud, e seguores de otra prinses arabi e xeces. En 1934 Ibn Saud ia gania controla de la parte major de Arabia.

## Economia
La area progresa economial par sua reservas vasta de petrolio e gas natural, trovada xef en la area longo la golfo farsi. Sites major inclui Riad e Meca en Arabia Saudi.
Avia

**Avia** es un grupo de vertebratos distingui per ave plumas, beco, produi ovos poneda par la fema, cor de cuatro partes e un sceleto forte ma lejera.

Esta es un lista de la ordinas en la clase **Avia**:

**Paleognato**
* Strutioniformo - astruzo, emu, casuari, rea, ciui
* Tinamiformo - tinamo

**Neognato**
* Anseriformo - pato, ganso, sinie
* Galiformo - gal, pavo, pavon
* Gaviformo - gavia
* Podisipediformo - grebe
* Proselariformo - albatros
* Sfenisiformo - pinguin
* Pelecaniformo - pelican, bobo
* Siconiformo - siconia
* Fenicopteriformo - flamingo
* Falconiformo - agila, falcon
* Gruiformo - gru
* Caradriformo - caradrio
* Pteroclidiformo - ganga
* Columbiformo - pijon
* Psitasiformo - papagaio, cacatu
* Cuculiformo - cucu
* Strijiformo - bu tito
* Caprimuljiformo - caprimuljo
* Apodiformo - venseo
* Trociliformo - colibri
* Corasiformo - pexor cucabura
* Piciformo - picor
* Trogoniformo - cetsal trogon
* Coliformo - colio
* Paseriformo - pasaro

Vide ance: Ovo
Axoca

**Axoca** ia es un imperor de Barat de la dinastia Mauria ci ia governa cuasi tota la sucontinente indian de 269 aec asta 232 aec. Un de la emperores la plu grande de Barat, Axoca ia rena sur cuasi tota Barat pos un cuantia grande de concistas. El ia abrasa budisme pos vide la mori de multe persones en la gera de Kalinga. El ia es dedicada a la estende de budisme tra Asia. El ia es la fio de la re Bindusara e la neta de Xandragupta.

En la 260 aec, Axoca ia ave un gera destruinte contra la stato de Kalinga (oji Odixa). El ia concista Kalinga, cual zero de sua asendentes ia fa. Alga eruditas sujesta ce ia parteni a la tradision jain, ma lo es asetada ce ia converti a budisme. La lejendas nara ce ia converti a pos vide la moris masosa de la gera de Kalinga, cual el ia declara con per un desira de concista.  "Axoca ia refleta en la gera de Kalinga, cual lo ia resulta en plu ca 100 000 moris e 150 000 deportas, fininte con sirca 200 000 moris". El ia converti a budisme sirca 263 aec. El es recordada per la colonas de Axoca e la proclamas, per envia monces budiste a Srilanca e a Asia Sentral e pe construi monumentos indicante locas importante en la vive de Buda.
Azerbaidjan

**Azerbaidjan** (azerbaidjani: Azərbaycan; nomida ofisial la Republica de Azerbaidjan) es un pais en la Caucaso sude, en Eurasia. Lo ave frontera con Rusia a norde, Sacartvelo, Haiastan a ueste, Iran a sude e la Mar Caspio a este. Sua capital es Bacu. Azerbaidjan ia deveni un pais nondependente de la Uni Soviet cuando lo ia fini en 1991.

Azerbaidjan ance inclui la Republica Autonom de Nahtxivan, un enclave, cual es a lado de Haiastan a norde e este, Iran a sude e ueste, e Turcia a norde-ueste. La plu parte de la pais es en Asia e, per la Nasiones Unida, es un pais asian.
La area es sirca 86 600 cilometres cuadrida e la cuantia de abitores, en la anio 2007, ia es sirca 8 120 247 persones.

La capital es Bacu e la lingua major es azerbaidjani.

## Istoria
Azerbaidjan antica ia es nomida "Albania caucasian" e ia es relativa autonom sur la controla roman/bizantian e persian.

A pos la concista arabi en la sentenio 7 la pais ia es su influe muslim, cuando sua popla ia deveni muslim, asta cuando la Impero Rusce ia concista la teritorio.

Entre 1920 e 1991, Azerbaidjan ia es un pais comuniste como membro de la Uni Soviet.

De la sentenio 19 temprana, multe rusces ia abita Azerbaidjan, ma a pos la cade de la Uni Soviet con la nondepende de Azerbaidjan, multe rusces e otra poplas ia abandona la pais.

## Educa
Multe azerbaidjanis ave alga forma de educa de universia, xef en la campos siensal e tecnical. Seguente la datos de la Uni Soviet, 100% de la omes e femes ia pote leje en 1970. En 2009, la grado de alfabetisme es de 99,5%.
Arceolojia

:*Per plu, vide [[:Category:Arceolojia|categoria arceolojia]]*

**Arceolojia** es la studia de la istoria e preistoria de umanas par la analise de ojetos fabricada e otra restas fisical. Arceolojistes trova esta ojetos par escava. La arcivo arceolojial es composada de ojetos fabricada, arciteta, materia organica, e vistas cultural.

On pote regarda arceolojia como e un siensa sosial e un ramo de la siensas umana. En America Norde, arceolojia es regardada como un sucampo de antropolojia; en Europa, lo es comun videda como o sua propre campo o un sucampo de otras.

Arceolojistes studia la preistoria e istoria umana, de la developa de la utiles prima de petra a Lomekwi en Africa este a 3,3 milion anios ante aora, asta desenios resente. Arceolojia como un campo es distinguida de paleontolojia, la studia de restas de fosiles. Arceolojistes no escava dinosauros, e tende trova ce esta malconseti es alga descorajinte.

Arceolojia es spesial importante per aprende sur sosias preistrial, per ci cisa no arcivos scriveda esiste per studia. Preistoria inclui plu ca 99% de la pasada umana, de la paleolitica asta la ariva de alfabetisme en sosias tra la mundo. Arceolojia ave goles diversa, cual estende de la comprende de istoria cultural, tra la reconstrui de modos de vive pasada, asta documenti e esplica cambias en sosias umana tra tempo.

La campo envolve jeometre, escava e ultima analise de datos colieda per aprende plu sur la pasada. Lo depende de rexerca intercampal. Lo usa sabes de antropolojia, istoria, istoria de arte, linguas clasica, etnolojia, jeografia, jeolojia, istoria de literatur, linguistica, semiolojia, critica de testos, fisica, siensas de informa cimica, statistica, paleoecolojia, paleografia, paleontolojia, paleozolojia e paleobotanica.

Arceolojia ia es developa par anticaliores en Europa en la sentenio 19, e ia deveni aora un campo praticada tra la mundo. De pos sua inisia, alga sucampos de arceolojia ia developa, incluinte arceolojia maral, arceolojia femiste e arceoastronomia, e on ia developa multe tecnicas siensal diversa per aida investigas arceolojial. An tal, arceolojistes fronti oji multe problemes, incluinte pseudoarceolojia, la fura de ojetos, un manca de interesa publica, e oposa de la escava de restas umana.

La parola "arceolojia" veni de la parolas elinica *arkhaios* (antica) e *logos* (studia).
Badhoevedorp

**Badhoevedorp** es un vila locada en la munisipa de Haarlemmermeer, en la provinse de Holland Norde en Nederland. Lo ia ave 12 044 abitores en 2011.

Badhoevedorp es separada par la *ringvaart* ("sircula de canales") de la vila Sloten, cual es un parte de la site de Amsterdam. Orijinal, Badhoevedorp ia es no plu ca alga casas sur la *ringdijk* ("sircula de paramares") cual ia es construida per permete la seci de la Haarlemmermeer ("lago de Haarlem") de 1848 a 1852. Lo ia es nomida per la cultiveria *Badhoeve* ("naderia de la cultiveria") de Jacob Paulus Amersfoordt, la maior de Haarlemmermeer. Esta cultiveria ia es construida como un model de inova en cultiva en 1854.

En 1919, Schiphol ("tomba de barcones"), la rejion a sude de la vila, ia deveni un airoporto per Amsterdam. Pos 1930, Badhoevedorp ia deveni un *tuindorp* ("vila de jardines") per laborores de Amsterdam e la airoporto. Badhoevedorp ia es la vila la plu grande en Haarlemmermeer.

## Lingua franca nova
Badhoevedorp es la loca de nase de C. George Boeree, la inisior de lingua franca nova, a 15 janero 1952. El ia vive ala asta move a York Nova en 1956 con sua jenitores e sua frate.
Bagete

Un **bagete** es un pan franses plata e longa cual es comun fada de pasta magra fundal (la pasta, an no la forma, es definida par la lege franses e la lege italian). Lo es distinguable par sua longia e sua crosta cracosa.

La bagete es fada con farina, acua, fermento e/o fermentante e sal. On no usa ovo, produidas letin o olio.

Un bagete ave un diametre de sirca 5 o 6 sentimetres e un longia tipal de 65 sentimetres, an si un bagete pote es de asta un metro.

## Istoria
La parola "bagete" ia no es usada per refere a un tipo de pan asta 1920, ma lo ce oji es conoseda como bagete ta esiste ante esta data. La parola en franses sinifia "basto", como en *baguette magique* (basto majial) o  *baguettes chinoises*(cuais).

An si la bagete es oji frecuente videda como un de la simboles de la cultur franses videda de la stranjer, la asosia de Frans con panes longa presede tota refere a lo. La panes longa (e larga) ia es fada de la tempo de Louis 14, la longa e magra ia es fada de la dui de la sentenio 18 e, en la sentenio 19, alga ia es plu longa ca la bagete.

La 13 setembre 1993 la governa franses ia reconose la resta ofisial de la bagete e ia defini par lege la "bagete autentica", nomida *baguette de tradition*, cual sola pote es fada usante metodos antica. Esta categori ia es la resulta de la laboras de la istoriste Steven Kaplan, spesialiste en la istoria de la pan franses de 1700 a 1770. Kaplan ia coraji la franseses a rejeta la bagete moderna, cual ia clasi como blanda e sin olor, en favore de la tipos de pan franses orijinal. La secreta es la pratica de la sentenio 18 de lasa la fermento reposa en la note, lo cual lasa un pan con color crema en la interna e un sabor e odor plu pronunsiada, esente esta considerada plu basa ca la bagete moderna.

## Lias esterna
* Istoria de la bagete
* Reseta
* Metodo de talia de la bagete
Baghdad

**Baghdad** es la capital de Irac, e es locada a la rio Tigris. Lo ia ave 6,554,126 abitores en la anio 1987. Baghdad es la site xef de fabrica de la pais, con refinerias de olio, prosederias de comedas, bronzerias, e fabricas de stofas. Un strutur istorial es la ruinas de Bab al Wastani, la porton final de la portones famosa de Baghdad. A alga cilometres a norde de Baghdad on trova la Cazimia, notable per sua mascita merveliosa cual conteni la tombas de gidores relijiosa.

La mascita e tomba de Abu Hanifa la juror es locada en Adamia prosima. Aora un parte resta de la mascita e la scola de Mirjania (sentenio 14), la scola de Mustansiriya (sen. 13; lo ia es usada como imposteria). Iudis ia peregrina a la tomba de Joxua. A la sude-este, asta la rio on trova la ruinas de Ctesiphon, capital de Parthia de 250 aec – 22 ec e de la impero sasanian de 226 – 641 ec.

Baghdad ia es construida par la Califa Abasan al Mansur en 762. En la 50 anios seguente, la site ia ariva a un culmina de influe e gloria su la califa Harun ar-Raxid, de ci sua rena ia es selebrada en la naras conosable de Notes arabi. En esta periodo la site ia sperde a la costa este de Tigris, cual ia deveni alora la cor de Baghdad.

Bagdad ia es la site la plu grande en la mundo per multe de la eda Abasin en la eda oro de islam, e ia culmina a un cuantia de popla de plu ca un milion. La site ia es cuasi destruida par la Impero Mongol en 1258, cual resulta en un decrese cual ia rest tra multe sentenios con pestas frecuente e multe imperos seguente.

Mongoles ia ocupa la area asta cuando Baghdad ia es controlada par la farsis en 1508. Lo ia es caturada par la osmanianes, ci ia rena Baghdad de 1534 tra tre sentenios. En 1917 fortes brites ia prende Baghdad de la osmanianes. En 1917 Baghdad ia es proclamada como la capital de la rena Irac, nova creada.

Con la reconose de Irac como un stato autonom (a ante nomida la Autoria Brites de Mesopotamia) en 1938, Bagdad ia regania gradal alga de sua importa pasada como un sentro sinifiante de cultur arabi, con un cuantia de popla de 6 a 7 milion.

Contempora, la site ia frecuente sufri dana sever de infrastrutur, la plu resente causada par la invade de Irac en 2003 conduida par un alia gidada par la SUA, e la Gera Iraci cual dura asta desembre 2011. En anios resente, la site ia sufri multe de atacas par rebelas. La gera ia resulta en la perde sustantial de erita cultural e fabricadas istorial ance. De 2018, Bagdad ia es listada como un de la loca la min bonveninte en la mundo per abita, ordinada par Mercer (un compania de consulta sur emplea) como la site major la plu mal per cualia de vive en la mundo.
Bahamas

**La Bahamas** es un pais en la Mar Caribe. Lo es formida par plu ca 700 isolas a norde de Cuba e Ispaniola, norde-ueste de Turcs e Caicos e sude-este de Florida. La area es sirca 470 000 cilometres cuadrida e laa cuantia de abitores, en la anio 2007, ia es sirca 305 655 persones. La capital es Nassau.

## Etimolojia
La nom Bahamas veni de la taino *ba ha ma* ("tera media alta grande"), cual ia es la nom per la rejion usada par la nativas american, o de la espaniol n*baja mar* (marea basa) refletante la acuas nonprofonda de la area. Lo pote veni de Guanahani, un nom local de sinifia nonclar.

## Politica
Bahamas es un monarcia constitual parlamental gidada par la Rea Elizabeth 2 como Rea de Bahamas. La tradisiones legal e political segue aceles de Rena Unida e la sistem Westminster. Bahamas es membro de la Comunia de Nasiones como un rena de la Comunia, reteninte la Rea como xef de stato (representada par la governor jeneral).

## Linguas
La lingua ofisial de Bahamas es engles, ma los ance parla un creol, la creol bahaman. Lo es basida en la asentuas de England ueste miscada con la dialetos eres de engles e con influe de linguas african ueste.

## Relijio
La majoria de la abitores es protestante (70%) con la batistes representantes un 35%, anglicanes en 15%, pentecostales un 8%, la Eglesa de Dio (5%) e adventistes de la dia sete (5%) e metodistes(4%). La comunia catolica es un 14%. Otra relijios como iudis, muslimes, bahais, indus e rastafaris ance es presente en la pais.

## Distritos

Bahamas es divideda en 32 distritos e la site de New Providence.

La distritos es:
Balgaria

**Balgaria** es un pais en Europa. 

La area es sirca 110 910 cilometres cuadrida.

La cuantia de popla, en la anio 2006, ia es sirca 7 385 367 persones.

La site capital es Sofia.

La lingua major es balgarsce.

En marto 2013, Marin Raikov ia es asiniada como xef de un governa de "espertas", ante elejes en maio 2013.
Balgarsce (lingua)

**Balgarsce** (български език, IPA: [ˈbɤlgarski ɛzik]) es un lingua indoeuropean, de la familia slavica. Lo ia es la prima lingua slavica cual on ia scrive. Lo ia comensa es scriveda en la sentenio 9, usante la alfabeta glagolitica. Esta alfabeta ia es sustituida par la alfabeta cirilica en la sentenios seguente. Balgarsce ave cualias cual separa lo de la otra linguas slavica, como la cade de la sistem de nomes, la cade de la nom verbal (o infinitiva), la usa de sufisa per "la", e la reteni e developa de la sistem de verbos. Oji, plu ca 10 milion persones (2007) parla Balgarsce, la plu en Balgaria.

*Здравей (zdravéi) — Alo
*Здрасти (zdrásti) — Alo (nonformal)
*Добро утро (dobró útro) — Bon matina
*Добър ден (dóbər dén) — Bon dia
*Добър вечер (dóbər vécher) — Bon sera
*Лека нощ (léka nósht) — Bon note
*Довиждане (dovízhdane) — Adio
*Кой си ти? (kói si ti) — Ci es tu? (nonformal, per omes)
*Коя си ти? (kоiá si ti) — Ci es tu? (nonformal, per femes)
*Кой сте Вие? (kói ste víe) — Ci es tu? (formal)
*Как се казваш? (kak se kazvash) — Cual es tua nom?
*Как си? (kák si) — Como lo vade? (nonformal)
*Как сте? (kák sté) — Como lo vade? (formal)
*Да (dá) — Si
*Не (né) — No
*Може би (mózhé bí) — Cisa
*Какво правиш? (kakvó právish) — Cual tu fa? (nonformal)
*Какво правите? (kakvó právite) — Cual tu fa? (formal)
*Добре съм (dobré səm) — Me es bon
*Всичко (най-)хубаво (vsíchko (nai-)húbavo) — Tota bon desiras
*Поздрави (pózdravi) — Bon voles
*Благодаря (blagodaryə́) — Grasias
*Моля (mólia) — Per favore
*Моля (mólia) — No problem
*Извинете! (izvinéte) — Pardona me (formal)
*Извинявай! (izviniávai) — Pardona me (nonformal)
*Обичам те! (obícham te) — Me ama tu!